Sagunt centra el debat sobre el Corredor Mediterrani
17 de desembre 2024

![](/media/pmif0wwo/whatsapp-image-2024-12-17-at-16-52-15_c.jpg?width=850&height=566.6666666666666)

Sagunt ha sigut protagonista en el I Fòrum Municipalista sobre el Corredor Mediterrani, organitzat per la delegació de la Comunitat Valenciana d'[elDiario.es](http://eldiario.es). La ciutat ha acollit hui, 17 de desembre, un esdeveniment que ha servit per a posar sobre la taula les necessitats dels municipis i la seua participació en el desenvolupament d'esta infraestructura, clau per al seu creixement econòmic.

L'alcalde de Sagunt, Darío Moreno –juntament amb el comissionat del Govern per al Corredor Mediterrani, Josep Vicent Boira; i la presidenta de l'Asociación de Empresarios del Camp de Morvedre (ASECAM) i vicepresidenta de la CEV (Confederación Empresarial de la Comunidad Valenciana) a València, Cristina Plumed– ha participat en una taula redona sobre la rellevància del Corredor Mediterrani per a l'avanç industrial i logístic de la Comunitat Valenciana.

Així, Moreno ha reivindicat la visió municipalista en el desenvolupament d'esta infraestructura “pel coneixement que tenen els ajuntaments del territori, per a assegurar que les obres s'executen de la millor forma possible”. De la mateixa manera, l'alcalde ha assegurat que es tracta "d'una estratègia internacional d'impacte local”. Respecte a la transformació que està experimentant Sagunt, com a ciutat que lidera la transició verda de l'economia, el primer edil ha plantejat “la necessitat de millores en els servicis públics, que acompanyen un creixement demogràfic anual pròxim a les 1.000 persones”.

Així mateix, al llarg de la jornada, s'ha aprofundit sobre la transformació econòmica i verda, la intermodalitat del corredor mediterrani i la relació entre les entitats locals i les grans connexions transeuropees. En estos debats, a més d'alcaldes i alcaldesses de municipis com la Vall d'Uixó, Quart de Poblet, Llíria, Xàtiva, Gandia, Villena, Novelda o Riba-roja; cal esmentar la participació de la delegada del Govern en la Comunitat Valenciana, Pilar Bernabé; la presidenta de l'Autoritat Portuària de València, Mar Chao; i el president d'Ineco, Sergio Vázquez.

![](/media/2tadhjtj/img_0015_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/sagunt-centra-el-debat-sobre-el-corredor-mediterrani/ "Facebook")
*   [](http://twitter.com/share?url=https://aytosagunto.es/va/actualitat/sagunt-centra-el-debat-sobre-el-corredor-mediterrani/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-centra-el-debat-sobre-el-corredor-mediterrani/ "Linked In")
*   [](mailto:?body=https://aytosagunto.es/va/actualitat/sagunt-centra-el-debat-sobre-el-corredor-mediterrani/)